b'\n_START_ARTICLE_\nSievin junaturma\n_START_SECTION_\nTapahtumien kulku\n_START_PARAGRAPH_\nErikoispikajuna Polarian edell\xc3\xa4 kulki tavarajuna, joka ohjattiin Sievin rautatieasemalla sivuraiteelle ett\xc3\xa4 per\xc3\xa4ss\xc3\xa4 tuleva nopeampi Polaria p\xc3\xa4\xc3\xa4sisi ohittamaan sen. Kun tavarajuna oli pys\xc3\xa4htynyt asemalle, ilmoitti Sievin junasuorittaja edelliselle junasuorituspaikalle ett\xc3\xa4 rata oli vapaa Polarialle._NEWLINE_Tapahtuma-aikaan Sievin rautatieasemalla oli k\xc3\xa4yt\xc3\xb6ss\xc3\xa4 mekaaninen kampiasetinlaite, jolla ratapihan p\xc3\xa4iss\xc3\xa4 olevia vaihteita voitiin k\xc3\xa4ytt\xc3\xa4\xc3\xa4 poistumatta asemarakennuksen luota. Liikennepaikalla oli lis\xc3\xa4ksi molemmissa tulosuunnissa siipiopastimet, joilla annettiin opasteita l\xc3\xa4hestyville junille._NEWLINE_Polarian oli tarkoitus ohittaa Sievin asema pys\xc3\xa4htym\xc3\xa4tt\xc3\xa4 p\xc3\xa4\xc3\xa4raidetta pitkin. Kuitenkin jostain syyst\xc3\xa4 juna ohjautui Sievin ratapihan etel\xc3\xa4p\xc3\xa4\xc3\xa4ss\xc3\xa4 poikkeavalle raiteelle asetetusta vaihteesta sivuraiteelle, jolloin junan veturina ollut Dr12-sarjan dieselveturi numero 2204 suistui raiteilta, py\xc3\xb6r\xc3\xa4hti kolme kertaa pituusakselinsa ymp\xc3\xa4ri k\xc3\xa4\xc3\xa4ntyen poikittain kulkusuuntaansa n\xc3\xa4hden, laskeutuen lopulta takaisin py\xc3\xb6rilleen._NEWLINE_Pikajunan vaunut ohjautuivat my\xc3\xb6s sivuraiteelle, t\xc3\xb6rm\xc3\xa4ten raiteella seisoneen tavarajunan viimeisiin vaunuihin. Osa matkustajavaunuista nousi liikevoimansa vuoksi tavarajunan avovaunujen p\xc3\xa4\xc3\xa4lle.'